Dar es Salaam

Dar es Salaam on linn Tansaanias, riigi suurim linn. Moodustab 1. järgu haldusüksuse Dar es Salaami piirkonna, mis koosneb kolmest ringkonnast: Kinondoni põhjas, Ilala keskel ja Temeke lõunas. Asub India ookeani ääres.

Linna nimi tuleb araabia keelest, kus دار السلام‎ Dār as-Salām tähendab 'rahu maja'. Selle nime pani linnale Sansibari sultan 1866. aastal, varem kasutati nime Mzizima. 1887. aastal rajas linna oma kontori Saksa Ida-Aafrika Kompanii ja Dar es Salaamist sai Saksa Ida-Aafrika kaubandus- ja halduskeskus. 1915. aastal valmis raudtee Kigomasse. 1925. aastal elas linnas 30 000 inimest. Tänapäeval on see üks kiiremini kasvavaid Aafrika linnu. 2005. aastal oli elanike arv 2 698 600.

Dar es Salaam oli Tanganyika ja hiljem Tansaania pealinn 1996. aastani, mil pealinnaks nimetati Dodoma. Paljud valitsusasutused asuvad siiani Dar es Salaamis.

Dar es Salaami ülikool on Tansaania suurim, seal õpib umbes 12 000 üliõpilast.

 Viited 

 Välislingid 

Dar es Salaami ülikooli koduleht

Kategooria:Tansaania linnad
Kategooria:Tansaania piirkonnad
Kategooria:Sadamalinnad